1Makkedai PUWANGNGE lao ri Israélié, "Eh umma’-Ku, muwasengngi Upaddésu’ko pada-pada séddié lakkai paddésu’i bainéna? Rékko makkuwaitu, kégani sure’ telle’na? Muwasengngi Iyya balu’ko, pada-pada séddié ambo’ balu’i ana’na lao ri passinge inrengngé? Dé’! Ritawakko sibawa riyabbéyang, nasaba dosa nenniya jamu muto!
2Magi napolé ri umma’-Ku dé’ muwi séddi mappébali, wettuk-Ku polé mobbii mennang? Aga mammekkoiga bawang mennang nasaba nasengngi dé’ Uwulléi paleppe’i sibawa passalama’i mennang? Sitongenna, nasaba parenta-Ku namarakko tasi’é, sining saloé Upancajiwi padang kessi, angkanna maté sining balé sibawa mabbau makennyé.
3Upancajiwi langié malotong senna, Utongkoi pada-pada sibawa kaing abbaratangngé."
4PUWANG Iya Pommatanré pagguruka mabbicara, kuwammengngi ada-adakku napéwatangiwi tau iya malemmaé. Elé-élé Napatokkong cinnaku untu’ mapparéngkalingangngi pappagguruwan-Na ri aléku.
5PUWANGNGE mpérékka pappéjeppu; dé’ umaronta iyaré’ga giling polé ri Aléna.
6Uwabbéréyangngi lekke’ku lao ri tau iya munruékka; sibawa rupakku lao ri tau iya bébbuéngngi janggo’ku. Dé’ upagilingngi tappaku wettukku ripakatuna sibawa riyamméccui.
7Saba’ PUWANG Allataala tulukka, na dé’ naripakasirika. Upéwatangiwi atikku kuwammengngi nasabbara; uwisseng dé’ naripakasirika matu.
8Saba’ macawé’i Allataala, Napannessaka dé’ upasala. Niga maélo sibanta sibawa iyya? Laono mai tasilaong malluru. Niga méwaka? Suroi maddeppé ri iyya.
9Tongeng, PUWANG Iya Pommatanré méwaika, niga barani pannessai pasalaka? Sininna iya tenre’ékka lennye’i matu pada-pada kaing macaré-caré nanré ané.
10Eh iko iya pakalebbiéngngi PUWANGNGE, sibawa méngkalingai ada-adanna atan-Na, laleng iya muwolaé naullé mapettangngi, sibawa dé’gaga cahaya iya mattappaé ri alému; iyakiya ateppe’no ri PUWANGNGE; attulekkenno ri Allataala.
11Eh iko maéloé cilakaiwi tau laingngé, ripabbinasako matu ri rancana riyalému. PUWANGNGE ritu mébbui iyaro kajajiyang, risissako matu sibawa masero.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn